حزب الكتايب اللبنانيه

حزب الكتايب اللبنانيه (بالفرنسي: Phalanges Libanaises) هوه حزب يمينى لبنانى ,علمانى على الورق لكن فى الحقيقه الغالبيه العظمى من اعضاؤه و المساندين ليه من المسيحيين الموارنه . كان للكتائب دور رئيسى فى بدايت الحرب الاهليه اللبنانيه (1975 - 1990) و كان طرف اساسى من اطراف النزاع فى أوائل السنين من الحرب , لكن فى نهاية الثمانيات تراجع دور الكتائب لصالح حركات اخرى زى القوات اللبنانيه الى بقيت الممثل الاساسى لليمين المسيحى لغايت نهاية الحرب . مع بدايت الالفينات حزب الكتايب ابتدا يرجع ثانية للساحه السياسيه و هوه دلوقتى جزء من تحالف 14 اذار.

 التاريخ 
 النشأه 
حزب الكتايب اسسه الشيخ بيار الجميل سنت 1936 كمنظمه برلمانيه مارونيه للعمل الشبابى على نفس شكل الاحزاب القوميه فى اوروبا فى الوقت ده , زى حزب الفالانج الاسبانى و الحزب الفاشى الايطالى فى ايطاليا . بيار الجميل كان رياضى اوليمبى و سافر لتمثيل لبنان فى اوليمبياد 1936 فى بيرلين , و شاف هناك المنظمات الشبابيه النازيه , و ده كان ليه تأثير كبير على تقاليد حزب الكتايب اللى كان اعضاؤه بيلبسوا فى الاول قمصان بنّيه زى اللى كان بيلبسها مجموعت القمصان البنيه النازيه و كان اعضاؤ الحزب بيحييوا بعض بتحيت النازى فى بدايت انشاء الحزب.

فى مقابله ليه مع روبرت فيسك , الشيخ بيار بيحكى عن ذكرياته فى اوليمبياد برلين و بيقول:
"كنت كابتن منتخب الكوره اللبنانى و كنت رئيس الاتحاد اللبنانى لكرة القدم . روحنا الاوليمبياد سنت 1936 فى برلين , و هناك شفت النظام و الانظباط , و قلت لنفسى : ليه مانقدرش نعمل حاجه زى كده فى لبنان؟ و لما رجعت قررت انشئ حزب الكتايب . النازيه وقتها ماكانتش سمعتها وحشه زى دلوقتى . فى كل نظام فى العالم تقدر تلاقى حاجه كويسه , النازيه بالنسبه لى ماكانتش نازيه بالمعنى السيء . شوفت فيها الانظباط , و فى الشرق الاوسط احنا محتاجين الانظباط قبل اى حاجه تانيه"

لما بيار الجميل رجع لبنان اسس حزب الكتايب مع اربع شباب لبنانيين تانيين هما: شارل حلو (اللى هايبقى بعد كده رئيس لبنان) , شفيق نصيف , اميل يارد , و جورج نقاش . و تم اختيار بيار لرياست التنظيم بسبب انه مكانش لسه شخصيه معروفه سياسى وقتها .
فى السنين الاولانيه حزب الكتايب كان ضد التبعيه بكل اشكالها , سواء التبعيه للقوميه العربيه او التبعيه للثقافه الفرنسيه. بيار الجميل كان دايم بيتكلم عن لبنان حر ليه سياده كامله من غير تبعيه لأى اطراف اجنبيه او عربيه . و عشان كده الكتايب قامت بدور مهم فى النضال ضد الانتداب الفرنساوى لغايت ما لبنان استقلت عن فرنسا فى 1943 . شعار الكتايب كان "الله , الوطن , العائله".

تأثير حزب الكتايب على الحياه السياسيه فى لبنان بعد الاستقلال كان محدود , لغايت ما جت ازمة 1958 و حزب الكتايب لعب دور مهم فى دعم موقف الريس كميل شمعون فى مواجهت الاحزاب اليساريه و القوميه . بعد حل الازمه , بيار الجميل اتعين وزير و بعدها بسنتين تم انتخابه لعضويت البرلمان.

سنت 1968 حزب الكتايب انضم للحلف الثلاثى مع حزبين مسيحيين تانيين هما حزب الوطنيين الأحرار برياست الريس اللى فات كميل شمعون و حزب الكتله الوطنيه اللبنانيه برياست ريموه إده و كسبوا مع بعض 9 كراسى من اصل 99 كرسى فى الانتخابات البرلمانيه , و ده كان يعتبر رقم كبير بالنسبه للبرلمان اللبنانى المقسوم طائفى.
و مع توقيع اتفاق القاهره سنت 1969 ابتدا الحزب تكوين ميليشيا مسلحه لمواجهت الجماعات الفلسطينيه المسلحه اللى كانت بتقوم بعمليات عسكريه من جوا الاراضى اللبنانيه.

 الايديولوجيا 
 اولويت الحفاظ على الامّه اللبنانيه و هويتها الفينيقيه من المد العروبى اللى جاى من جيران لبنان من الدول العربيه . سياسيات الحزب كانت متسقه فى عداءها للشيوعيه و للفلسطينيين و للقوميه العربيه.
 اعتناق القوميه اللبنانيه اللى بتعتبر الشعب اللبنانى المارونى بالتحديد هوه سليل الفينيقيين و السريان , و هوه شعب مستقل عرقى و قومى عن العرب .
 الحفاظ على لبنان مستقل , تعددى , و ليه سياده على اراضيه و بيحمى الحريات الاساسيه لكل مواطنيه.
 لبنان هى متنفس لمسيحيى الشرق , و مكان يقدروا منه يزدهروا اجتماعى , سياسى , و اقتصادى فى سلام مع الدول المحيطه.

 رؤيت الكتايب للسلام فى لبنان 
 تطوير نظام حكم لامركزى يقدر يضمن للمواطنين الحقوق الاساسيه و الحريات و يديهم الفرصه للمشاركه البناءه فى اثراء ثقافت لبنان التعدديه.
 انهاء الوجود العسكرى لكل الفصايل المسلحه سواء كانت لبنانيه او غير لبنانيه زى حزب الله , المليشيات الفلسطينيه , و كل الجماعات الاسلاميه التانيه.
 الالتزام بقرارات مجلس الامن و خصوصاً القرارات 1559 (2004) , 1680 (2006) , 1701 (2006) , و 1757 (2007) .
 رفض اى محاوله لتوطين اللاجئين الفلسطينيين على ارض لبنان بناءاً على الاجماع الشعبى و وفق الدستور اللبنانى اللى بيدى الفلسطينيين حق العوده لفلسطين.
 الحفاظ على المجتمع اللبنانى المسيحى كمجتمع حر و آمن و يملك قراره و مستقبله.

 اهتمامات الحزب الاساسيه 
 حالى حزب الكتايب فى خلاف مباشر مع حزب الله على كتير من السياسات الداخليه و الاقليميه . الكتايب مقتنعه بإن حزب الله بيحاول يفرض الثقافه و الهويه الشيعيه على المجتمع اللبنانى ككل بقوة السلاح , بشكل بيهدد سيادة لبنان و طبيعته التعدديه , و ان حزب الله بتبعيته لايران و سوريا بيشكل عقبه اودام اللبنانيين فى انهم يحلموا بوطن آمن و مستقر بعيد عن ثقافة الجهاد و الاشهاديين .
 حزب الكتايب قلقان من وجود اللاجئين الفلسطينيين على ارض لبنان , و رغم محاولة اعضاء البرلمان الكتائبيين تمرير قوانين تحسن الاوضاع الغير انسانيه فى المخيمات الفلسطينيه , الا انهم فى نفس الوقت قلقانين بشده من اى محاوله لتوطن الفلسطينيين بشكل دايم فى لبنان علشان ده هايغير التركيبه السكانيه و التوزيع الطائفى الهش اصل فى لبنان .
 حزب الكتايب مؤمن بمجتمع لبنانى مسيحى حر و نشيط , و شايف ارتباط ضرورى بين حرية و انفتاح المجتمع اللبنانى و بين وجود المسيحيين فيه , بمعنى انه لبنان من غير المسيحيين اللى فيها هاتتحول بشكل اوتوماتيكى لدوله عربيه متخلفه , زى الدول اللى حواليها .

 القوى النظاميه 
شوف المقال الاساسي: قوى الكتايب النظاميه

ميليشا حزب الكتايب فى وقت قبل الحرب كانت هى الميليشيا الاقوى و الاكتر تنظيم و الاقدم كمان . ا اتاسست سنه 1937 على ايد بيار الجميل (رئيس الحزب) و وليم حاوى (رجل صناعه لبنانى امريكى) عشان تكون الدراع العسكرى للحزب . ميليشيا الكتايب بقيادة وليم حاوى ساندت قوات النظام امدح ازمة 1958 و دافعت عن منطقة المتن . و فى سنه 1961 تم حل الميليشيا و استبدالها بـقوى الكتايب النظاميه , و ا اتاسس سنه 1970 "مجلس حربي" برياسة وليم حاوى جوا المكتب السياسى للحزب , كأنه وزارة دفاع مصغرة مسؤوله عن تنظيم قوات الكتايب و تحويلها لجيش محترف . مقر المجلس الحربى كان فى حى الاشرفيه فى شرق بيروت , و مع الوقت بقى فيه يونيفورم موحد للقوى النظاميه و مستوى تدريبهم و تسليحهم اتحسن .

سنه 1963 , المجلس الحربى عمل فرقتين من الكوماندوز عشان تقوم بالمهمات الصعبه و المعقده , اتضاف ليهم بعد كده وحده من الحرس الخاص لحماية الشيخ بيار نفسو . و سنه 1973 اتضاف ليهم كمان فرقة كوماندوز و مدرسه لقوات المغاوير (قوات الصاعقه) فى منطقة كسروان , و بعدها بسنه الحزب انشأ "سرية بشير الجميل" و هى سريه من القوات الخاصه على اسم بشير الجميل الابن الاصغر لبيار الجميل.

كتير من المحللين بيعتقدوا ان قوى الكتايب النظاميه كانت اقوى ميليشيا فى لبنان تحت قيادة بطرس خوند لأنها كانت مدعومه مالى من مجموعه من الشركات الكبيره زى GAMMA Group و شركة DELTA للتكنولوجيا و SONAPORT القابضه , اللى كانت مسؤوله عن ادارة موانى بيروت و جونيه , و خصوصاً الرصيف الخامس , اللى كان الكتايب بتهرب من فىه واردات السلاح و بتعتمد على فرض اتاوات مش قانونيه على الناس اللى شغالين هناك كمصدر لزيادة دخل الحزب. الحزب كمان فتح مطار خاص بيه هوه مطار بيير الجميل الدولى شمال منطقة البطرون سنه 1976 و انشأ اذاعه خاصه هى إذاعة صوت لبنان (بالفرنسي: La Voix du Liban) فى نفس السنه.

فى يوليه - اغسطس 1976 , الكتايب بالتعاون مع حلفاءها من جيش لبنان الحر و ميليشيا النمور و ميليشيا التنظيم و ميليشيا حراس الارز و ميليشيا التيوس و حركة الشباب اللبنانيه قاموا بحصار منطقة المسلخ - الكرنتينا و تل الزعتر فى شرق بيروت , و هى مناطق عشوائيه كان بيسكنها اغلبيه مسلمه فقيره و لاجئين فلسطينيين , و بعدين هاجموها و ارتكبوا هناك مذابح اباده جماعيه كانت من اعنف المجازر فى تاريخ الحرب الاهليه اللبنانيه و هما مجزرة الكرنتينا و مذبحة تل الزعتر.
فى المعارك اللى دارت بين 1975- 1976 امدح الحرب الاهليه اللبنانيه كان الكتايب هما الاكتر تنظيما و الاكتر مهاره فى المعسكر اليمينى المسيحى , و دى كانت حاجه بتخليهم دايم مخيفين لأعدائهم من المعسكر اليساري. و فى بيروت و غيرها من الاماكن كانت دايم ميليشيا الكتايب هى الاكتر انظباطاً رغم خساير الكبيره و قتل عدد كبير من عساكرها فى معارك كتير زى معركة الفنادق و حرب الجبل 1976.

تصنيف:لبنان
تصنيف:احزاب لبنانيه